
			Alguna vegada heu volgut res amb TAAANTES ganes que, si no ho aconseguiu, sentiu que serà LA FI DEL MÓN?

			Doncs ara em sento així. De debò, si no ho aconsegueixo, no sé què serà de mi. I el malvat del meu germà, en Naoko, no m’ajuda. Estic a punt de posar-me a plorar, i és CULPA seva!

			Us ho podeu creure?! En Naoko no em vol deixar la consola de joc! I, a més, per justificar-se, fa servir una de les seves expressions matemàtiques que no entén ningú. 

			A veure, potser sí que les darreres vegades que m’ha deixat la consola n’hi ha passat alguna, però no és pas culpa meva si no funciona bé i l’he d’intentar reparar! O si és tan de fireta que es trenca si en premo els botons amb una mica d’ímpetu... (És el que va passar amb la meva última consola. La mare diu que no en tindré cap més.)

		  Podria demanar la consola a l’Akira, però la seva també s’espatlla amb molta facilitat... L’última vegada que me la va deixar em va caure a terra SENSE VOLER, i, per venjar-se’n, l’Akira em va fer un conjur de MOCS ETERNS. I això sí que ho va fer a propòsit!

			Semblava una font de mocs fastigosos i enganxifosos!!! 

			I si en lloc de demanar-la a l’Akira o a en Naoko..., els l’agafo directament?

			Jo només hi vull jugar una estona, amb la consola d’en Naoko...

			Una estoneta de no res... Aniré amb molt de compte...

			I no cal que ho sàpiga, que l’he agafat. Soc un pro a l’hora de dissimular!

			No, segur que ni se n’adonarà.

			Mentre hi jugo, aprofito per prendre un got de llet amb galetes de xocolata per berenar. M’encanta jugar a la consola i menjar galetes de xocolata! Soc FELIÇ! Adeu-siau, avorriment!

			I aleshores passa una cosa inesperada. No sé pas com, però passa. Deixo la consola un moment per beure un glop de llet, i quan poso el got damunt la taula... es tomba! 

			Oh, no, la consola d’en Naoko ha deixat de funcionar i TREU FUM! PER QUÈ?! Per què m’ha de passar això, a mi? No s’hi val! He anat amb peus de plom!

			Si en Naoko se n’assabenta, s’empiparà com una mona... Val més que no sàpiga que és cosa meva.

          Ai, mira que en són, d’exagerats. No em passo el dia mentint. Només dissimulo una micona...

			Els ho intento explicar, però els falta temps per recordar-me totes les boles que creuen que els he fet empassar avui. 

			
			LES MEVES MENTIDES D’AVUI

			SEGONS EN NAOKO I L’AKIRA

			

			1. M’he acabat els cereals de l’Akira i he dit que no era cosa meva. 

			2. Se m’ha fet malbé el bolígraf preferit de la Maru i li he dit que no era cosa meva. 

			3. He fet un rot a classe de la professora Darumo i he dit que no era cosa meva. 

			4. Se m’ha escapat una llufa a classe d’educació física i he dit que no era cosa meva. (Quina pudor!)

			5. He deixat la llet fora de la nevera i he dit que no era cosa meva. 

			6. He tombat la llet sobre la consola d’en Naoko i he dit que no era cosa meva. 



			

			En Naoko està tan furiós que sembla que m’hagi de fer un conjur! Està tan enrabiat que segur que em farà tornar el cap d’estruç o m’omplirà de polls. AUXILI! Per sort, ben bé llavors arriben els pares.

			Havia oblidat completament que havia de venir l’inspector. QUINA MURGA!

			Els meus germans i jo no volem anar a l’escola de mags, perquè això voldria dir deixar d’anar a la nostra escola i, a més, separar-nos de la nostra millor amiga, la Maru, i això sí que seria LA FI DEL MÓN!

			Però com que no és habitual que els nens mags vagin a una escola que no és per a mags, han decidit enviar-nos un inspector per assegurar-se que complim les normes. És a dir, que només fem màgia a casa i sota la supervisió del pare, que també és mag. 

			Només que l’inspector sospiti mínimament que ens saltem les normes, ens enviaran de cap a l’escola de mags. No, si us plau!

			Ahir a la nit el pare va poder arreglar la consola d’en Naoko fent servir una mica de màgia. El que no entenc és per què continua sense voler arreglar la meva... Sempre em diu que fins que no m’hi miri més no la repararà pas. 

			A mi em sembla que això és SUPERINJUST!!!

			En Naoko encara està enfadat amb mi i no em parla mentre anem cap a l’escola... Espero que li passi aviat! 

			Tan bon punt entrem a l’aula, en Taki em pregunta per un videojoc seu, Formigues invasores de l’espai. Buf, me’l va deixar fa unes quantes setmanes i no sé pas on ha anat a parar. S’empiparà molt amb mi, i això que és amic meu...

			Decideixo dir-li que ja li vaig tornar el joc fa temps. Al capdavall, ja està perdut, què hi fa si és cosa meva o no?

			Tanmateix, quan obro la boca per parlar, passa una cosa molt estranya. Més, fins i tot, que quan l’Akira és amable amb mi. És a dir, MOLT I MOLT ESTRANYA. Noto que em pica de valent l’esquena i les paraules que em surten del pap no són les que jo m’esperava... 

			No me’n surt cap excusa, ni tampoc cap dissimulació ni cap mentida! El que dic és la veritat. 

			Què coi passa? 

			ÒNDIA! Com se m’ha pogut escapar així la veritat sobre el videojoc d’en Taki?! Ara està disgustat amb mi i m’ha demanat que n’hi compri un de nou! Com que l’he perdut jo, els pares me’l faran pagar amb els meus estalvis, i els videojocs són caríssims! És EL FINAL!

			Però no és només el videojoc d’en Taki..., sinó que també dic la veritat SENSE VOLER moltes més vegades. ¡MASSA VEGADES!

			He confessat a la Maru que vaig ser jo qui li va trencar el seu bolígraf preferit, i no cal dir que no li ha agradat massa que li digués una mentideta l’altre dia... En canvi, la Maru no és la que s’ha enfadat més. Perquè ha passat una cosa pitjor: he dit la veritat a la GINA!

			La Gina adora la xocolata tant com odia els mags, és a dir, MOLT. Així que quan s’ha enfadat, ha estat ÈPIC. Per què li he hagut de dir la veritat? Això és EL FINAL!

			LES XOCOLATINES DE TOTA UNA SETMANA! Imagineu-vos-ho! La Gina és..., és... L’odio tant com ella ens odia a nosaltres! 

			Però no tinc gaire estona per pensar en la pesada de la Gina, perquè justament aleshores ve en Kazuhiko per mostrar-me una il·lustració que ha fet i me’n demana l’opinió. I sabeu què en penso? Doncs que en Kazuhiko dibuixa com en Naoko: és a dir, FATAL. Però a en Kazuhiko li encanta dibuixar i sempre m’ensenya els seus dibuixos amb molta il·lusió, així que normalment responc que m’encanten les il·lustracions que fa. 

			I avui tinc la intenció de fer el mateix, però en canvi...

			He fet plorar en Kazuhiko i em sap molt de greu. 

			I ara no solament estic espantat, sinó també amoïnat. Després d’esmorzar tenim classe amb el professor Wada i no he fet els deures. Havia pensat de dir-li que ahir a la tarda vaig tenir mal de panxa i que vaig vomitar i tot, perquè és una excusa que no falla mai, però...

		  Com a càstig, el professor Wada em posa tants deures que tardaré SETMANES a fer-los. Quina animalada, ni tan sols podré veure la tele! Quin MALSON!

			I just després se m’acosta la Maru per preguntar-me si sé on és el seu model del cos humà fet amb impressora en 3D. 

			NO, AQUEST COP NO PENSO PARLAR! NO LI HO EXPLICARÉ!

			Vaja, i ara la Maru també està picada amb mi... Em sembla que tota la classe ho està. Bé, tothom excepte l’Akira. Definitivament, és el PITJOR DIA DE LA MEVA VIDA. 

			I just quan pensava que el dia ja no es podia espatllar més...

Trigèmins mags en una escola per a no-mags? 

Embolics, màgia i diversió assegurada!

HAS DIT MAI UNA MENTIDA?



L'Akira i en Naoko estan una mica farts que en Hiro digui una mentida rere l'altra. Perquè el seu germà sigui sincer d'una vegada, decideixen llançar-li...  



UN ENCANTERI DE LA VERITAT  



Però el conjur té efectes secundaris inesperats: cada cop que en Hiro està a punt de mentir, apareix un petit monstre per art de màgia..., fins que els germans n'estan completament envoltats!

Mentides amb potes

